Nationale Volksarmee

**NVA** (***Nationale Volksarmee***, "Arme vroadel ar bobl" en alamaneg) a oa anv arme Republik Demokratel Alamagn. Krouet e voe d'an 18 a viz Genver 1956, ha divodet e 1990. 

## Istor
Aozañ un arme e DDR a grogas azalek 1952 : goude aozañ Polis ar bobl ha meur a framm all e voe krouet NVA d'an 18 a viz Genver 1956. Kement-se a voe graet e diabarzh framm feur-emglev Varsovia, ha dindan levezon URSS. Betek 1962 e oa diazezet NVA war an emouestlañ. Pa voe lakaet ret ar servij-soudard e voe enni war-dro 170 000 soudard. 

Gant an doare ma oa bet oazet NVA e oa bras pouez politikel SED (strollad komunour) enni. Tost an holl ofiserien ha danvez ofiserien eus an NVA a oa ezel eus SED, hag unan eus ar palioù a oa lakaat kalz izili eus SED e-touez an isofiserien. Hervez pennoù SED e oa NVA "benveg galloud renkad al labourerien da wareziñ ha da suraat ar gounidoù sokialour rak tagadennoù an diavaez". NVA a oa ur benveg da zifenn DDR hag ar broioù all a oa e feur-emglev Varsovia. Soudarded NVA ne gemerjont perzh e brezel ebet. Raktreset e voe kas rannadoù eus NVA da bPraha e 1968, met ne oa ket prest NVA hag ouzhpenn e voe soñjet e vije drastus an efed (ma vije bet aozet e vije ar wech kentañ abaoe an Eil Brezel-bed ma vije bet kaset soudarded alaman d'ur vro estren). Er goañv 1981 e voe kaset soudarded NVA e-kichen harzoù Polonia, ha prest e oant da waskañ kement emsavadeg a vije bet kaset gant ur sindikad, met a-benn ar fin ne voe ket roet urzh d'en ober.  Meur a wech e voe lakaet soudarded NVA war ziwall : e 1961 pa voe savet moger Berlin, e 1962 da vare ar pennad tenn e Kuba, e 1968 pa 'z eas arme URSS da aloubiñ Tchekoslovakia, hag ivez er goañv 1989. Divodet e voe NVA e 1990, hag an diazezlec'hioù, ar staliadurioù hag an armoù a voe roet d'ar Bundeswehr. Al lod brasañ eus diazezlec'hioù NVA a voe serret, hag ul lodenn eus an armoù a voe gwerzhet da Stadoù all, Turkia hag Indonezia en o zouez. Al lod brasañ eus an ofiserien hag an isofiserien a voe lakaet war o leve. Ar re a voe degemeret er Bundeswehr a voe lakaet da bennadjudant, ar pezh a dalveze diskenn a-fet grad. 3 200 eus ar 36 000 ofiser a oa a voe degemeret er Bundeswehr.

Restr:Flag_of_NVA_(East_Germany).svg|Banniel NVA
Restr:Coat of arms of NVA (East Germany).svg|Ardamez NVA. *Für den Schutz der Arbeiter un Bauern Macht* : Da wareziñ galloud ar vicherourien hag ar beizanted
Restr:Nva-ehrenwache.jpg|Gwarded eus strollad-gward *Friedrich-Engels* NVA e-kichen maen-koun gouzañverien ar faskouriezh hag ar soudardegezh e Berlin
Restr:Bundeswehrmuseum Dresden 63.jpg|Banner-misiloù Frog

## Aozadur
### Arme-zouar DDR e [[1983]]
*Koskor : 116 000 den, 69 000 den engalvet en o zouez.
*Adarme : ?
### Aerlu DDR e [[1983]]
*Koskor : 37000 den : 2 vatailhon harz-lammerien, 15 000 den engalvet, 359 c'harr-nij-brezel. 
*Adarme: 30000 den

### Morlu (Volksmarine) DDR e [[1983]]

*Koskor : 14 000 den, en o zouez 8 000 den engalvet.
*Adarme : 25 000 den

### Ar stummañ
Skolioù a oa da stummañ an ofsiserien, an isofiserien hag an danvez-ofiserien. Azalek kreiz ar bloavezhioù 1970 e voe aotreet ar sternidi dibabet da vont da studiañ da skolioù ofiserien URSS. Stummet e veze an ofiserien uhel (ha bep bloaz ivez 10 ofiser eus polis ar bobl) en akademiezh arme NVA e Dresden.

## Gradoù

## Levrlennadur

*Wilfried Kopenhagen, *Die Landstreitkräfte der NVA*, Motorbuch Verlag, ISBN 3-613-02297-4
*Siegfried Breyer & Peter Joachim Lapp, *Die Volksmarine der DDR*, Bernard & Graefe Verlag, ISBN 3-763-75423-7
*Klaus Behling, *Der Nachrichtendienst der NVA*, edition ost, 2005, ISBN 3-360-01061-2
*Bodo Wegmann, *Die Militäraufklärung der NVA*, Verlag Dr. Koester, Berlin, 2005, ISBN 3-895-74580-4
*Walter Jablonsky, *Die NVA in den Vereinten Streitkräften des Warschauer Paktes.* In: *NVA - Anspruch und Wirklichkeit… nach ausgewählten Dokumenten*. Berlin, Bonn, Herford, 1994

### Liammoù diavaez

* Aozadur NVA d'ar 1 a viz Kerzu 1986
* Framm NVA (brastres)
* Portal NVA
* Aozadurioù NVA